ट्रैफिक रूल तोड़ने के नाम पर ₹5000 लिए; VIDEO वायरल होने पर सस्पेंड
Delhi Constable South Korean Youtuber Viral Video Controversy. Follow  Delhi Traffic Rules Latest News, Top News Headlines And Updates On Dainik Bhaskar (दैनिक भास्कर)
दिल्ली में एक ट्रैफिक पुलिस कॉन्स्टेबल ने साउथ कोरियन यूट्यूबर से 5 हजार रुपए हड़प लिए। कॉन्स्टेबल ने यूट्यूबर पर ट्रैफिक रूल तोड़ने का आरोप लगाकर फाइन के तौर पर ये रकम ली, लेकिन इसकी कोई रसीद नहीं दी।
इस दौरान यूट्यूबर की कार में लगे कैमरे में पूरा मामला रिकॉर्ड हो गया। बाद में यूट्यूबर ने वीडियो अपने अकाउंट पर पोस्ट कर दिया, जहां से ये सोशल मीडिया पर वायरल हो गया। इसके बाद दिल्ली पुलिस ने उस कॉन्स्टेबल को सस्पेंड कर जांच शुरू कर दी है।
टूरिस्ट ने रिश्वत देने के बाद थैंक-यू बोला
वीडियो में दिख रहा है कि यूट्यूबर खुली सड़क पर कार ड्राइव कर रहा है। एक चौराहे के आगे कॉन्स्टेबल ने उसकी गाड़ी रोकी और उससे कहा कि वह गलत लेन में ड्राइव कर रहा है। इसके बाद उसने यूट्यूबर से जुर्माने के तौर पर 5 हजार रुपए कैश मांगे।
यूट्यूबर पुलिसकर्मी की बात नहीं समझ पाया और उसे 500 रुपए देने लगा। पुलिसकर्मी के मना करने के बाद यूट्यूबर ने उसे पूरे 5000 रुपए दे दिए। इसके बाद यूट्यूबर ने पुलिसकर्मी को हाथ जोड़कर थैंक-यू बोला और उससे हाथ मिलाया। शायद तब उसे समझ नहीं आया होगा कि उससे रिश्वत ली जा रही है।
विदेशी टूरिस्ट के यूट्यूब पर 13.4 लाख सब्सक्राइबर्स
मीडिया रिपोर्ट्स के मुताबिक, यह घटना लगभग एक महीने पुरानी है। वीडियो में दिख रहे कॉन्स्टेबल का नाम महेश चंद है। वहीं, साउथ कोरियाई यूट्यूबर के यूट्यूब पर 13 लाख 40 हजार सब्सक्राइबर्स हैं।
दिल्ली पुलिस ने ट्वीट किया कि सोशल मीडिया पोस्ट का संज्ञान लेते हुए वीडियो में दिख रहे पुलिसकर्मी को जांच पूरी होने तक सस्पेंड कर दिया गया है। दिल्ली पुलिस की भ्रष्टाचार के खिलाफ जीरो टॉलरेंस नीति है।
विदेशी टूरिस्टों के साथ बदतमीजी से जुड़ी ये खबरें भी पढ़ें...
मुंबई में कोरियन महिला से लाइव स्ट्रीमिंग के दौरान छेड़छाड़:जबरन चूमने की कोशिश की, आरोपी अरेस्ट
मुंबई में नवंबर 2022 में एक कोरियाई महिला ह्योजेयॉन्ग पार्क से छेड़छाड़ की गई। दक्षिण कोरिया की महिला लाइव स्ट्रीमिंग कर रही थी। तभी वहां दो लड़के आए और टूटी-फूटी अंग्रेजी में उसे छेड़ने लगे। एक ने हाथ पकड़कर उसे गाड़ी पर बिठाने की कोशिश की। जब महिला ने इनकार किया तो उसे जबरन चूमने की कोशिश की। पूरी खबर पढ़ें...
बेंगलुरु के मार्केट में नीदरलैंड के यूट्यूबर से बदतमीजी: व्लॉग बनाने के दौरान दुकानदार ने हाथ पकड़कर धक्का दिया
बेंगलुरु के चिकपेटे मार्केट में नीदरलैंड के एक यूट्यूबर से एक स्थानीय दुकानदार ने बदतमीजी की। आरोपी दुकानदार ने उसे धक्का भी दिया। यूट्यूबर प्रेडो मोटा ने इस घटना का वीडियो अपने यूट्यूब चैनल पर अपलोड किया, जिसके बाद पुलिस ने आरोपी को गिरफ्तार कर लिया। पूरी खबर पढ़ें...